《忆昔行题友人小像》
明代·徐熥

少年携手同行乐，我甫胜冠君总角。岁月悠悠去不还，眼前风景犹如昨。

此日看君新画图，神情虽是颜容殊。所嗟童稚尚如此，莫怪故人成老夫。

我也半生甘落魄，君亦胡为恋丘壑。高举犹怀鸿鹄心，待时且作龙蛇屈。

旧事经今二十秋，披图空感昔时游。与君相见且饮酒，莫遣青铜催白头。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。